ໃນລະຫວ່າງວັນທີ 4-7 ກຸມພາ 2014 ນີ້ ໄດ້ມີຄະນະຜູ້ແທນລະດັບສູງຂອງສາທາລະນະລັດເບລາຣຸສ ເດີນທາງມາຢ້ຽມຢາມ ສປປ ລາວ ເພື່ອເຂົ້າຮ່ວມກອງປະຊຸມຄະນະກຳມາທິການຮ່ວມມືທາງດ້ານເສດຖະກິດ-ການຄ້າ ແລະ ວິທະຍາສາດ-ເຕັກນິກ ລາວ-ເບລາຣຸສ ຈຸດປະສົງຂອງກອງປະຊຸມ ເພື່ອທົບທວນຄືນການຮ່ວມມືໃນໄລຍະຜ່ານມາ ບັນດາຂໍ້ຕົກລົງ ແລະ ຂໍ້ສະເໜີຕ່າງໆ ບັນຫາຄົງຄ້າງທີ່ສອງຝ່າຍຍັງບໍ່ທັນໄດ້ປະຕິບັດ ເປັນຕົ້ນແມ່ນໃນຂົງເຂດການຊ່ວຍເຫຼືອໃນຂະແໜງການຕ່າງໆເຊັ່ນ: ຂະແໜງເສດຖະກິດ ແລະ ການຄ້າ ຂະແໜງກະສິກຳ-ອາຫານ ຂະແໜງສຶກສາ ແລະ ວັດທະນະທຳ ຂະແໜງສາທາລະນະສຸກ ຂະແໜງວິທະຍາສາດ ແລະ ເຕັກໂນໂລຊີ ຂະແໜງຊັບພະຍາກອນທຳມະຊາດ ແລະ ສິ່ງແວດລ້ອມ ຂະແໜງທະນາຄານ ແລະ ການເງິນ (ສິນເຊື່ອ) ນອກນັ້ນຍັງໄດ້ກຳນົດທິດທາງ ແລະ ມາດຕະການໃນການຈັດຕັ້ງປະຕິບັດໃນຕໍ່ໜ້າ.
ວັນທີ 5-6 ກຸມພາ 2014 ຢູ່ກະຊວງແຜນການ ແລະ ການລົງທຶນ ໄດ້ຈັດກອງປະຊຸມຄະນະກຳມາທິການຮ່ວມມືທາງດ້ານເສດຖະກິດ-ການຄ້າ ແລະ ວິທະຍາສາດ-ເຕັກນິກ ລາວ-ເບລາຣຸສ ຄັ້ງປະຖົມມະລຶກຂຶ້ນ ໂດຍເປັນປະທານຂອງທ່ານ ສົມດີ ດວງດີ ລັດຖະມົນຕີວ່າການ ກະຊວງແຜນການ-ການລົງທຶນ ແລະ ທ່ານ NIOLAI SNOPKOV ລັດຖະມົນຕີວ່າການ ກະຊວງເສດຖະກິດ ເບລາຣຸສ ຄະນະກຳມາທິການຮ່ວມມືທາງດ້ານເສດຖະກິດ-ການຄ້າ ແລະ ວິທະຍາສາດ-ເຕັກນິກ ລາວ-ເບລາຣຸສ ເຂົ້າຮ່ວມ ພ້ອມນັ້ນ ທັງສອງຝ່າຍກໍ່ຍັງໄດ້ລົງນາມຮ່ວມກັນໃນບົດບັນທຶກນຳອີກ.